
Na temelju članka 21. stavka 2.  Zakona o predškolskom odgoju i obrazovanju (Narodne novine broj 10/97, 107/07, 94/13, 98/19, 57/22,101/23 i 22/26, članka  48. Statuta Dječjeg vrtića Bubamara Kalinovac, a nakon prethodne rasprave i zaključaka  Odgojiteljskog vijeća te na  prijedlog ravnatelja, Upravno vijeće  na 46. sjednici  dana 23. rujna 2026.  usvaja 

______________________

O NAMA

Dječji vrtić Bubamara Kalinovac ustanova je ranog i predškolskog odgoja i obrazovanja na području Općine Kalinovac. Cilj rada dječjeg vrtića je razvijati poticajno okruženje za dijete u kojem će ono moći razvijati kompetencije i svoj osobni identitet.

Dječji vrtić Bubamara djeluje na jednoj lokaciji i podijeljen je u tri odgojne skupine – mješovitu jasličku skupinu, mlađu vrtićku skupinu i stariju vrtićku skupinu sa sveukupno 54-ero djece čime su popunjeni svi predviđeni kapaciteti. Odgojno-obrazovni rad u ovim skupinama provodi stručni kadar koji se sastoji od odgojiteljica predškolske djece, ravnateljice, zdravstvene voditeljice i pedagoginje te tehničkog osoblja. Objekt vrtića izgrađen je 2021. godine i nalazi se na adresi Kolodvorska 119A. Vrtić ima dvorište od 417 m² i natkrivenu terasu koja je podijeljena na dva dijela – jedan veći za vrtićke skupine i jedan manji ograđeni za jasličku skupinu. Uprava vrtića nalazi se u Općini Kalinovac.

Cjeloviti razvoj djece u Dječjem vrtiću ostvaruje se cjelodnevnim desetosatnim redovitom programom, kraćim programom predškole, kraćim etno-tradicijskim programom te raznim rekreacijskim programima.

NAŠA MISIJA

Dječji vrtić Bubamara je ustanova za rani odgoj i obrazovanje koja djeluje na području Općine Kalinovac. Kroz provedbu različitih programa utemeljenih na humanističko razvojnom pristupu usmjereni smo razvoju dječjih potencijala, poštivanju dječjih prava i uvažavanju individualnih potreba djece. Svojim djelovanjem pružamo podršku obitelji, pridonosimo razvoju roditeljskih kompetencija i doprinosimo razvoju društvene zajednice.
NAŠA VIZIJA 

Dječji vrtić kao poticajno socijalno,  materijalno, prostorno okruženje, te ugodno ozračje  u kojem se dijete razvija i raste, zadovoljava svoje osnovne potrebe, stječe svoje prve spoznaje o sebi i svijetu oko sebe, uči o komunikaciji i odnosima, razvija svoje potencijale i stječe spoznaje i vještine  prijeko potrebne za čitav život.

NAŠE VRIJEDNOSTI ZA KOJE SE ZALAŽEMO

HUMANOST  I  TOLERANCIJA
prihvaćati i poštovati živo biće i njegovo dostojanstvo te nastojati ostvariti pravednost kao životno načelo;

senzibilizirati odrasle osobe za djecu, te poticati stvaranje senzibiliteta djece za potrebe drugih, poštovanje različitosti i pružanje potpore potrebitima

KVALITETAN PARTNERSKI ODNOS

poticati otvorenu, izravnu, kvalitetnu i ohrabrujuću komunikaciju s ciljem izgrađivanja partnerskog odnosa te time pridonijeti kvaliteti Ustanove s ciljem da primjereno odgovorimo na individualne i razvojne potrebe djeteta i osiguramo potporu njegovom cjelovitom razvoju;

omogućiti roditeljima što češće provođenje vremena sa svojom djecom u odgojnim skupinama, praćenje i aktivno sudjelovanje u odgojno-obrazovnom procesu radi boljeg upoznavanja vlastite djece u drukčijem okruženju od obiteljskog;

SLOBODA  I  ODGOVORNOST

poticati slobodu odlučivanja i izražavanja, poštivati dijete i njegovo pravo na izbor i iznošenje svog stava i mišljenja

sloboda sa sobom donosi i preuzimanje odgovornosti za svoje izbore; važno je poticati samoprocjenu vlastitog djelovanja, mišljenja, učenja i komunikacije, kako kod djece tako i kod svakog pojedinca;

FLEKSIBILNOST

omogućiti izražavanje prijedloga, inicijativa i sugestija djece i odraslih

poštivati prava i potrebe djeteta da svoje razvojne potencijale razvija svojim osobnim tempom;

omogućiti fleksibilnu organizaciju prihvata djece u ustanovu izričito u situacijama kada to doprinosi dobrobiti djeteta (npr. kad roditelj zbog rada u popodnevnim smjenama s djetetom ne boravi cijeli dan);

ZNANJE

omogućiti djetetu da stječe znanje aktivno, oslanjajući se na svoj urođeni istraživački i otkrivački potencijal;

omogućiti djetetu da sebe percipira kao kompetentnog i uspješnog pojedinca te razvija različite strategije učenja („učenje učenja“ kao koncept cjeloživotnog učenja)

osigurati djetetu radost otkrivanja i učenja koje se najviše oslanja na igru i druge djetetu zanimljive aktivnosti;

permanentno informirati i educirati roditelje (uz pomoć brošura, letaka, internetske komunikacija, radionica, roditeljskih sastanaka, individualnih razgovora i sl.) te ih tako podržavati i osnaživati u roditeljskoj ulozi;

KVALITETA  KULTURE VRTIĆA

stvoriti (materijalno) okruženje vrtića koje će biti u funkciji dječje igre i učenja djece, tj. koji će poticati otkrivanje i rješavanje problema, istraživanje, eksperimentiranje i konstruiranje znanja;

stvoriti odnose koji se temelje na međusobnom poštovanju i ostvarivanju recipročne komunikacije svih sudionika odgojno-obrazovnog procesa;

KONTINUITET U ODGOJU I OBRAZOVANJU

poticati  kvalitetnu suradnju svih osoba koje su uključene u odgoj djeteta (djelatnici vrtića, obitelj, lokalna zajednica) te time stvoriti polazište i osigurati uvjete za zadovoljavanje temeljnog prava djeteta na odgoj i obrazovanje

poticati rad na projektima s ostalim subjektima u odgojno-obrazovnom procesu (druge odgojne skupine, vrtići, škole…) s ciljem uklanjanja barijera koje izazivaju stres i nezadovoljstvo kod djece, roditelja i prosvjetnih djelatnika

KREATIVNOST

osigurati slobodu izražavanja i pronalaženje vlastitih rješenja, što je osnova razvoja svakog pojedinca u inicijativnu i inovativnu osobu koja je u stanju prepoznati, inicirati i oblikovati različite kreativne aktivnosti i pronalaziti originalne pristupe rješavanju različitih problema

IDENTITET

poticati razvoj osobnog identiteta djeteta, osnaživati dijete da bude dosljedno samo sebi, razvija samopoštovanje, stvara pozitivnu sliku o sebi te izgrađuje osjećaj sigurnosti u susretu s novim ljudima i iskustvima u užem i širem socijalnom okruženju;

podržavati i prihvaćati različitost identiteta svakog djeteta i njegove obitelji, te pomoći djetetu da razumije sebe i vlastiti identitet, ali i identitet ostalih s kojima se susreće;

poticati na očuvanje nacionalnog identiteta i kulturne baštine;

razvijati pozitivne stavove prema društvenoj okolini (obitelj, domovina, baština, etničke manjine, vjera).

PROGRAMI 

U našoj se Ustanovi provode programi njege, odgoja, obrazovanja, zdravstvene zaštite, prehrane i socijalne skrbi djece predškolske dobi koji su prilagođeni razvojnim potrebama djece, te njihovim mogućnostima.

Redoviti program 

Programi i organizacija rada u našem vrtiću temelje se na razvojno-primjerenom kurikulumu usmjerenom na dijete i humanističkoj koncepciji razvoja predškolskog odgoja, što znači: 

                 • pažljivo i bogato strukturirano okruženje i poticajna materijalna sredina koja doprinosi razvoju dječjeg učenja, kreativnosti i stvaralaštvu 

                 • poznavanju zakonitosti rasta i razvoja djeteta u skladu s čim odgojitelji planiraju svoj rad 

                 • učenje je interaktivan proces koji uključuje djecu, odrasle, kao i čitavo društveno okruženje 

                 • poticanje partnerskog odnosa s roditeljima kao najvišeg oblika suradnje u ostvarivanju zajedničkog cilja – optimalnog razvoja djeteta 

                 • poticanje tolerancije prema različitostima i uvažavanje prava sve djece (poticati uključivanje i socijalizaciju djece s teškoćama u razvoju u život i rad ustanove)

                 • kontinuirano stručno usavršavanje kao potreba podizanja stručne kompetencije za rad i stjecanje novih znanja, vještina i sposobnosti potrebnih za primjenu suvremenih oblika rada s djecom predškolske dobi

Cilj redovitog programa 

- zadovoljavanje djetetovih osnovnih potreba te poštivanje individualnih razlika u  brzini razvoja i stilu učenja djeteta; 

- cjelovit razvoj svih djetetovih sposobnosti i potencijala;

- oblikovanje djetetove osobnosti u smislu jačanja pozitivne slike o sebi, uočavanja i prihvaćanja međusobnih različitosti te usvajanja osnovnih moralnih vrednota kulture  i tradicije kojoj dijete pripada;

- stjecanje socijalnih vještina, te znanja i vještina potrebnih za djetetov daljnji razvoj;

- izgrađivanje stavova i sustava vrijednosti koji promiču i štite ljudsko dostojanstvo;

- stvaranje optimalnih uvjeta za razvoj djeteta stvaranjem razvojno-poticajne sredine  koja uključuje materijalne i socijalne uvjete;

- u realizaciju programa uključiti roditelje kao aktivne sudionike.

Namjena programa 
Cjeloviti razvojni programi ranog i predškolskog odgoja i obrazovanja provode se za djecu od jedne godine do polaska u osnovnu školu. Nudimo cjelodnevni (10-satne) program koji počinje s radom u 6,00 sati i traje do 16,00. Skupine dijelimo prema kronološkoj dobi djeteta u tzv. jasličku skupinu (djeca od 1. do 3. godine) i vrtićke skupne (djeca od 3. do 7. godine). Sve naše skupine su dobno mješovite, što omogućuje s kvalitetnu socijalnu interakciju i suradničko učenje djece različite dobi.

Nazivi programa, specifičnosti, vremenik i nositelji (za ped. god. 2026./27.)

	Odgojna skupina
	Broj djece u skupini
	Starosna dob djece
	Početak rada
	Završetak rada
	Djelatnik
	Radno mjesto
	Stručna sprema

	Jaslice


	12
	1g.- 3g.
	01.09.2026.
	31.08.2027.
	KATICA

PLEŠKO
	ODG.

PREDŠ.

DJECE,
	VŠS

	
	
	
	
	
	Anita Imbriša
	Odgojitelj - nestručna zamjena
	SSS



	Specifičnosti skupine:
	Pojačan rad: 

- životno-praktične i radne aktivnosti




	Skupina
	Broj djece u skupini
	Starosna dob djece
	Početak rada
	Završetak rada
	Djelatnik
	Radno mjesto
	Stručna sprema

	Mlađa

Vrtićka 
	18
	3g. –5g.
	01.09.2026.
	31.08.2027.
	Jelena Benković

Petra Petričević
	Odgojitelj - nestručna zamjena

Odgojitelj - nestručna zamjena
	SSS

SSS

	
	
	
	
	
	IVANA BIRUŠ
	ODGO.

PREDŠ.

DJECE
	VŠS

	Specifičnosti skupine:


	Pojačan rad na:

RAZVOJ SOCIJALNIH VJEŠTINA




	Skupina
	Broj djece u skupini
	Starosna dob djece
	Početak rada
	Završetak rada
	Djelatnik
	Radno mjesto
	Stručna sprema

	Starija

vrtićka
	24
	5g.– 7g.
	01.09.2026.
	31.08.2027.
	TANJA

PATAČKO
	ODGO.

PREDŠ.

DJECE
	VSS

	
	
	
	
	
	MATEJA MATICA
	ODGO.

PREDŠ.

DJECE
	VŠS

	Specifičnosti skupine:


	Pojačan rad na:

PRIPREMA ZA ŠKOLU




Način realizacije

Primjena suvremenih procesa učenja djece zasnovanih na najnovijim znanstvenim spoznajama. Integrirani i razvojni kurikula podrazumijeva paralelno odvijanje mnoštva aktivnosti djece, stimulativno materijalno okruženje koje potiče na istraživanja i stjecanje znanja. 

Bitni aspekti rada su: 

stvaranje poticajnog okruženja                                                                     

individualizirani pristup 

poticanje i stvaranje uvjeta za dječje aktivnosti 
 dokumentiranje procesa učenja djece  
 predlaganje novih mogućnosti za igru, stvaranje, promatranje, otkrivanje, traženje i učenje novih rješenja 
 usmjeravanje na važnost i zdravstveno-preventivni potencijal tjelesnog vježbanja od najranije dobi, u cilju poticanja cjelokupnog psihofizičkog razvoja djeteta i razvijanja zdravih navika.
 Način vrednovanja 

                  • kroz praćenje provedbe bitnih zadaća i razvojnog plana ustanove

                   • upitnici za djecu, odgajatelje i roditelje na kraju pedagoške godine 

Program predškole 

          Program predškole se provodi u starijoj odgojnoj skupini  našeg vrtića kao poludnevni ili cjelodnevni program te se kao naš cjelokupni odgojno-obrazovni rad temelji na Zakonu o predškolskom odgoju i obrazovanju (NN 10/97/, 107/07 i 94/13), Državnom pedagoškom standardu te na Nacionalnom kurikul za rani i predškolski odgoj i obrazovanje i prilagođen je razvojnim potrebama djece, socijalnim, ekonomskim, kulturnim, vjerskim i drugim potrebama obitelji djece polaznika našeg vrtića i sredine u kojoj živimo. 

         Ciljevi programa 

      - Osigurati okruženje (prostor, oprema, skupina vršnjaka, odrasle osobe, zbivanja, djelatnosti) u kojem će dijete u godini prije polaska u školu razviti svoje potencijale (tjelesne, emocionalne, socijalne i intelektualne mogućnosti) te kroz zadovoljenje djetetovih aktualnih potreba i interesa, razviti samostalnost, steći znanja, vještine i navike koje će mu pružiti sigurnost nužnu za svladavanje školskog programa i djelovanje u promjenjivim životnim uvjetima.

        Obilježja programa 

Program predškole je usmjeren poticanju tjelesne, emocionalne, intelektualne i socijalne zrelosti te razvoju samostalnosti djece predškolske dobi i dio je redovitog programa. 

           -  Tjelesna zrelost – podrazumijeva primjerenu tjelesnu razvijenost, sposobnost svrhovitog, skladnog, koordiniranog korištenja svoga tijela za kretanje i baratanje predmetima. 

         -   Emocionalna zrelost – očekuje se da dijete prije polaska u školu prepoznaje emocije, imenuje ih, na prihvatljiv način reagira u situacijama uskraćivanja pojedinih njegovih potreba i želja, ima razvijen dobi primjeren stupanj kontrole emocija i tolerancije na frustraciju, ustraje u aktivnosti, te može bez teškoća dio dana biti odvojen od roditelja.  

         -  Intelektualna zrelost – podrazumijeva razvoj govora, pažnje, mišljenja, inteligencije, orijentacije u prostoru i vremenu, prepoznavanje boja i matematiĉkih pojmova, razvoj grafomotoričkih vještina. 

         -  Socijalna zrelost – vezana je uz emocionalnu zrelost, uspostavljanje odnosa s drugima, prilagođavanje društvenim pravilima i obvezama, usvajanje moralnih normi, sustava vrijednosti i ponašanja u svojoj okolini.  

         -  Samostalnost – podrazumijeva brigu o sebi i svojim stvarima

          Nositelji programa 

Programe provode: odgojitelji 

          Namjena i vremenik programa 

Namjena programa je odgoj i obrazovanje djece u godini pred polazak u osnovnu školu. Pedagoška godina 2026./2027. traje od 1. listopada 2026. do 31. svibnja 2027. god. Djeca koja nisu upisana u vrtić, pozivaju se da se uključe od 01. listopada u redoviti program koji uključuje program predškole. Program predškole dio je redovitog programa pa se provodi u istom trajanju, svaki radni dan od 6,00 do 16,00 ili dva puta tjedno od 09.00 do 12.00 za djecu koja nisu obuhvaćena redovnim programom. Program predškole je obavezan za svu djecu u dobi prije polaska u osnovnu školu u trajanju od minimalno 250 sati. 

          Način vrednovanja programa 
          -  kroz dnevna, tjedna, tromjesečna, godišnja planiranja i zapažanja 

          - kroz praćenje provedbe bitnih zadaća i izvještavanje 

           -  kroz različite skale, dosjee djeteta, upitnike, ankete (ovisno o potrebi)

PARTNERSTVO S RODITELJIMA I LOKALNOM  ZAJEDNICOM
Vrlo nam je važno da s roditeljima budemo dobri partneri u odgoju njihove djece i zato tijekom pedagoške godine osmišljavamo i provodimo različite oblike suradnje s njima.

Na roditeljskim sastancima se roditeljima prezentiraju bitne informacije vezane uz odgojno-obrazovni rad i funkcioniranje Vrtića. Vrtić je mjesto gdje odgojitelji i roditelji međusobno razgovaraju i rješavaju aktualna pitanja vezana uz Vrtić i odgojnu grupu djeteta. Roditeljskim sastancima ponekad prisustvuju i stručni suradnici s edukativnim predavanjima na određenu temu. 

Putem oglasnih ploča za roditelje, roditelji su redovito informirani o važnim događanjima u grupi djeteta, ponuđeni su im razni edukativni članci o raznim odgojnim temama, putem zahvalnica zahvaljuje se za dosadašnju suradnju. Roditelji su važni partneri i u sakupljačkim aktivnostima. Donošenjem pedagoški neoblikovanog materijala kojeg koristimo u aktivnostima s djecom, potičemo razvoj kreativnosti kod djece i njihov spoznajni razvoj, te razvijamo i njihovu ekološku svijest. 

Roditelji imaju mogućnost dolaska na individualne informacije. Kroz međusobni razgovor roditelj i odgojitelj izmjenjuje informacije vezane uz dijete, njegov cjelokupni rast i razvoj, te zajedno dogovaraju odgojne postupke u određenim situacijama. U slučaju potrebe, na individualne razgovore uključuje se i ravnatelj vrtića. 

Kako bi omogućili roditelju i djetetu zajedničko uživanje u procesu stvaranja u djetetovom vrtićkom okruženju, tijekom godine planiramo i stvaralačke radionice roditelja i djece. Naglasak tijekom radionica nije na produktu već na samom procesu stvaranja i na suradnji roditelja i djeteta koja se tijekom tog procesa ostvaruje.

Tijekom pedagoške godine organiziramo izlete, druženja i zajedničke aktivnosti roditelja i djece te posjete na radno mjesto roditelja ili u roditeljski dom, što također omogućuje djeci da bolje upoznaju svoju neposrednu okolinu i razumiju život odraslih. 

Predstavnik roditelja uključen je i u Upravno vijeće vrtića, čime su roditelji aktivno uključeni u sva relevantna pitanja upravljanja vrtićem. 

Osim partnerstva s roditeljima veliki naglasak stavljamo i na suradnju s lokalnom zajednicom jer smatramo da je važno da djeca već od predškolske dobi budu uključena u život zajednice. Surađujemo sa svim odgojno-obrazovnim ustanovama i organizacijama civilnog društva naše Općine, a posebice s Osnovnom školom Ivan Lacković Croata Kalinovac. 

Uključujemo se u većinu općinskih manifestacija, popraćujemo sva aktualna zbivanja, rado u našim grupama ugošćujemo lokalne ljude, obrtnike, umjetnike i znanstvenike, kako bi djeci omogućili upoznavanje ljudi i običaja iz svoje neposredne okoline te lakše spoznavanje svijeta oko sebe. Važno nam je da djeca od najmlađe dobi nauče biti aktivni članovi zajednice u kojoj žive te smatramo da ovakvim poticanjem suradnje odgajamo upravo takve, aktivne, pojedince. 

Partnerstvo s roditeljima i zajednicom potičemo i osiguravanjem javnosti našeg rada, koji je olakšan prvenstveno komunikacijom putem vrtićke internetske stranice.

NAČIN OSTVARIVANJA PROGRAMA 

Ostvarivanje  programa  vrtića podrazumijeva stvaranje odgovarajućih organizacijskih uvjeta koji se temelje na suvremenom shvaćanju djeteta kao cjelovitog bića, kao istraživača i aktivnog stvaratelja znanja, kao socijalnog subjekta sa specifičnim potrebama, pravima i kulturom, kao aktivnoga građanina zajednice te kao kreativnog bića sa specifičnim stvaralačkim i izražajnim potencijalima.

Kvaliteta odgoja i obrazovanja djece proizlazi iz kvalitete njihova svakidašnjeg življenja u vrtiću i toj se kvaliteti posvećuje velika pažnja. 

Učenje djeteta je cjelovito, a ne rascjepkano po predmetnim tj. metodičkim područjima. Odgojno-obrazovni proces zahtijeva visoku razinu prilagodljivosti konkretnim mogućnostima, različitim potrebama, sposobnostima i interesima djece. Odgojno-obrazovni proces oblikuje se cjelovito, ne dijeli se sadržajno niti vremenski, vodeći računa o svim segmentima razvoja djeteta (socio-emocionalni, motorički, spoznajni, razvoj govora i komunikacije).

U oblikovanju i ostvarivanju odgojno - obrazovnog procesa teži  se fleksibilnom pristupu uz napuštanje svakog oblika uniformiranja aktivnosti  djece, a pri tome se posebno vodi računa o individualnim specifičnostima svakog djeteta.

Djeca uče kroz  igru. To je njihova najvažnija i osnovna aktivnost. Nastojimo omogućiti istraživačke i druge aktivnosti putem  neposrednog iskustva djeteta koristeći  raznovrsne resurse učenja o svijetu koji ga okružuje.

U ostvarivanju programa  potrebno je raditi na organiziranju  uvjeta (okruženje) koji djeci omogućuju istraživanje različitih fenomena te stjecanje raznovrsnih iskustava, znanja i razumijevanja te poticanja djece  na samostalno otkrivanje i rješavanje problema.

U radu se osiguravaju oni oblici odgajateljeve potpore koji angažiraju sve potencijale koje dijete ima i koji ga potiču na refleksiju o vlastitim iskustvima.

 Svako dijete, neovisno o kronološkoj dobi, razvojnim mogućnostima i posebnim potrebama, ili pak vjerskim, nacionalnim, ekonomskim i drugim posebnostima njegove obitelji, predstavlja ravnopravnu i jednako vrijednu jedinku, sa svojim jedinstvenim potrebama, mogućnostima i pravima. Djeca s posebnim potrebama i pravima smatraju se ravnopravnim članovima zajednice.

Rad na projektima u vrtiću

Rad na projektu je jedan od oblika integriranog kurikuluma. Tijek rada na projektu nije moguće unaprijed planirati, nije ga moguće ranije strukturirati, nije unaprijed određena duljina njegova trajanja niti se zna u kojem će se smjeru razvijati. Osnovni je kriterij odabira smjera razvoja projekata interes djece. Jedino što je unaprijed poznato je da će projekt sadržavati istraživanje, izražavanje, rasprave i to kroz uporabu različitih simboličkih jezika. 

S obzirom na to da je interese djece nemoguće planirati unaprijed (za razdoblje cijele pedagoške godine) projekti po skupinama bit će navedeni u Godišnjem planu i programu rada DV.

Sukladno interesima djece odgojitelji će svake godine planirati materijale kojima će poticati djecu na daljnja istraživanja i prema potrebi organizirati refleksije.

BITNI  ZADACI ODGOJNO-OBRAZOVNOG RADA NA NIVOU USTANOVE

Razvoj kompetencija u prirodoslovlju važnih za razumijevanje promjena uzrokovanih ljudskom djelatnošću  te odgovornosti pojedinaca za njih, kao i očuvanje prirode i njezinih resursa (ekologija, održivi razvoj…).

Poticanje djeteta na  istraživanje, otkrivanje i zaključivanje o zakonitostima u svijetu prirode te primjenu prirodoslovnog znanja  u svakodnevnom životu.

Rad na osmišljavanju poticajnog prostorno-materijalnog okruženja koje djeci omogućuje istraživanje zvukova, tonova, melodije, glazbe i pokreta te pozitivnog jezičnog  okruženja s ciljem razvoja komunikacijskih kompetencija.  Poticanje stvaralačkog izražavanja ideja, iskustva i emocija djeteta u umjetničkim područjima koja uključuju glazbu, ples, kazališnu, književnu i vizualnu umjetnost.

Praćenje odgojno-obrazovnog procesa kroz dokumentaciju, refleksije, razvoj različitih tehnika praćenja i dokumentiranja aktivnosti djece u cilju razumijevanja djeteta  te stvaranja uvjeta da dijete postane sukonstruktor kurikuluma vlastitog učenja i razvoja.
DOKUMENTIRANJE ODGOJNO - OBRAZOVNOG PROCESA 

Pedagoška dokumentacija je sredstvo istraživanja odgojno - obrazovnog procesa, učenja i napredovanja djece koje pokazuje djeci, odgojiteljima i roditeljima što se u dječjem vrtiću radilo. 

Praćenje djeteta je proces promatranja djeteta u igri i aktivnostima, bez uplitanja odgojitelja, s ciljem upoznavanja interesa, upoznavanja osobnosti, stilova učenja i sagledavanja stupnja razvoja djeteta. Prikupljene informacije temelj su budućeg planiranja rada, orijentacijska osnova za organiziranje aktivnosti djece ili pojedinog djeteta.

Važna uloga pedagoške dokumentacije je u evidentiranju postignuća odgojno-obrazovnog rada dječjeg vrtića sa svrhom istraživanja, praćenja, vrednovanja i unapređivanja odgojno obrazovnog procesa. Pedagoška dokumentacija je sredstvo za stvaranje društvenog i profesionalnog konteksta, osobu čini kompetentnijom jer joj olakšava uvid u svoju praksu u svoje proces učenja i povećava mogućnosti da o tome razgovara. Jedna od važnijih namjena dokumentacije je da pomogne odgojitelju da bolje razumije dijete, upozna način na koji ono razmišlja, što o nečemu zna i kako nešto razumije što konstantno vodi praksu u smjeru veće osjetljivosti na dijete. 

Pod dokumentiranjem aktivnosti u ovom kontekstu podrazumijevaju se trodimenzionalni radovi (modeli i makete), dječji crteži, kontrolne liste, video snimke, audio snimke, fotografije, skale uključenosti, snimljene ili zapisane razgovore djece međusobno i djece s odgajateljima, te deskriptivno narativne bilješke. 

Dokumentacija omogućuje odgojiteljima da podrže proces učenja djeteta tako da promišljaju moguće smjerove daljnjeg razvoja kurikula, poštujući smjer interesa djeteta.   

Dokumentacija pomaže djetetu da svoju ideju ili pretpostavku lakše komunicira drugoj djeci, a druga djeca mu pomažu da tu ideju nadograđuje, mijenja i da postupno izgrađuje nove spoznaje.

Dokumentacija omogućuje roditeljima da saznaju, ne samo što su djeca radila već i kako i zašto su nešto radila, da ne vide samo produkt već i proces dječjeg rada, da vide onaj dio života djeteta koji je njima obično nedostupan jer je izvana nevidljiv. 

Učenje je konstantno istraživanje i kao takvo mora biti vidljivo, a jedan od načina postizanja vidljivosti je pedagoška dokumentacija u kojoj je proces učenja dokumentiran na različite načine tako da se o njemu može diskutirati, raspravljati i interpretirati.  
PROFESIONALNO USAVRŠAVANJE

Planirane aktivnosti usmjerene profesionalnom razvoju stručnih djelatnika vrtića  u pedagoškoj godini 2026./2027., a i u narednih pet godina, usmjerene su na stručna usavršavanja:

Na razini Ustanove

2.  Izvan Ustanove u organizaciji AZOO, MZOS, fakulteta i dr..

Profesionalna usavršavanja na razini ustanove:

usavršavanja putem odgojiteljskih vijeća

rad na kreiranju i donošenju Kurikula, Godišnjeg plana i programa i Godišnjeg izvješća Ustanove

rad na kvaliteti kulture vrtića

rad na planu profesionalnog razvoja

putem roditeljskih sastanaka

putem stručnih predavanja i radionica

Profesionalna usavršavanja izvan ustanove u organizaciji AZOO, MZOS, fakulteta i dr..

Upravno vijeće Dječjeg vrtića Bubamara Kalinovac  na 46. sjednici održanoj 23. rujna 2026. godine, donijelo je  Kurikul Dječjeg vrtića Bubamara Kalinovac za razdoblje 2026./27. do 2031./32.

                                                                                                               Ravnateljica:

                                                                                              Ivana Biruš, bacc.paed.

UPRAVNO VIJEĆE DJEČJEG VRTIĆA

BUBAMARA KALINOVAC

KLASA: 601-02/26-01/51
URBROJ: 2137-69-26-2
Kalinovac, 23. rujna 2026.

                                                                                             Predsjednica Upravnog vijeća:

